CELEX: 32017D1002
Language: el
Date: 2017-06-07 00:00:00
Title: Απόφαση (ΕΕ) 2017/1002 της Επιτροπής, της 7ης Ιουνίου 2017, σχετικά με την προτεινόμενη πρωτοβουλία πολιτών με τίτλο «Stop Extremism» [κοινοποιηθείσα υπό τον αριθμό C(2017) 4105]

15.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 152/1
            
         ΑΠΌΦΑΣΗ (ΕΕ) 2017/1002 ΤΗΣ ΕΠΙΤΡΟΠΉΣ
   της 7ης Ιουνίου 2017
   σχετικά με την προτεινόμενη πρωτοβουλία πολιτών με τίτλο «Stop Extremism»
   
      
         [κοινοποιηθείσα υπό τον αριθμό C(2017) 4105]
      
   
   (Το κείμενο στη γερμανική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
   Εκτιμώντας τα ακόλουθα:
   
               (1)
            
            
               Το αντικείμενο της προτεινόμενης πρωτοβουλίας πολιτών με τίτλο «Stop Extremism» διατυπώνεται ως εξής: «Καλούμε την Ευρωπαϊκή Επιτροπή να προτείνει νομοθεσία προκειμένου να αποφευχθούν οι δυσμενείς συνέπειες του εξτρεμισμού, προπάντων για την εσωτερική αγορά».
            
         
               (2)
            
            
               Οι δηλωθέντες στόχοι της προτεινόμενης πρωτοβουλίας πολιτών είναι οι εξής: «Σύμφωνα με τις προτεινόμενες διατάξεις του δικαίου της Ένωσης, τα κράτη μέλη θα πρέπει να χρησιμοποιούν: 1) θετικά κίνητρα προκειμένου να εντοπίζεται και να αποκλείεται ο εξτρεμισμός στην εσωτερική αγορά· 2) διαφάνεια ώστε να είναι εύκολο για όλους τους πολίτες και τις επιχειρήσεις να εντοπίζουν την (οικονομική) στήριξη του εξτρεμισμού· και 3) τις διατάξεις του εργατικού δικαίου και τις περί αποζημίωσης διατάξεις για την αποτελεσματική καταπολέμηση του εξτρεμισμού στην εσωτερική αγορά».
            
         
               (3)
            
            
               Βάσει του άρθρου 114 της ΣΛΕΕ, μπορούν να εκδίδονται νομικές πράξεις της Ένωσης με σκοπό την εφαρμογή των Συνθηκών, για την προσέγγιση των νομοθετικών, κανονιστικών και διοικητικών διατάξεων των κρατών μελών που έχουν ως αντικείμενο την εγκαθίδρυση και τη λειτουργία της εσωτερικής αγοράς.
            
         
               (4)
            
            
               Ωστόσο, σύμφωνα με πάγια νομολογία του Δικαστηρίου, η προσφυγή στο άρθρο 114 της ΣΛΕΕ δικαιολογείται μόνον όταν υπάρχουν διαφορές μεταξύ των νομοθετικών, κανονιστικών και διοικητικών διατάξεων των κρατών μελών που είναι ικανές να εμποδίσουν την άσκηση των θεμελιωδών ελευθεριών και να έχουν, ως εκ τούτου, άμεσο αντίκτυπο στη λειτουργία της εσωτερικής αγοράς, ενώ η απλή διαπίστωση διαφορών μεταξύ των εθνικών ρυθμίσεων δεν αρκεί. Αν ο στόχος του μέτρου είναι να προληφθεί η εμφάνιση μελλοντικών εμποδίων στο εμπόριο λόγω διαφορών των εθνικών νομοθεσιών, η εμφάνιση των εμποδίων αυτών πρέπει να είναι πιθανή και το επίδικο μέτρο πρέπει να έχει ως αντικείμενο την πρόληψή τους.
            
         
               (5)
            
            
               Όσον αφορά τα μέτρα στον τομέα του εργατικού δικαίου, το άρθρο 153 της ΣΛΕΕ θα μπορούσε να χρησιμεύσει ως νομική βάση για νομοθετική πράξη της Ένωσης για τη θέσπιση διατάξεων σχετικά με την προστασία των εργαζομένων σε περίπτωση καταγγελίας της σύμβασης εργασίας. Ομοίως, το άρθρο 19 της ΣΛΕΕ θα μπορούσε να χρησιμεύσει ως βάση για τα μέτρα που έχουν ως στόχο την καταπολέμηση των διακρίσεων λόγω ιδίως φυλετικής ή εθνοτικής καταγωγής, θρησκείας ή πεποιθήσεων, μεταξύ άλλων, στον χώρο εργασίας.
            
         
               (6)
            
            
               Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
            
         
               (7)
            
            
               Για τον σκοπό αυτό, οι διαδικασίες και προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και ανάλογες με τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
            
         
               (8)
            
            
               Για τους λόγους αυτούς, είναι σκόπιμο να θεωρηθεί ότι η προτεινόμενη πρωτοβουλία πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών σύμφωνα με το άρθρο 4 παράγραφος 2 στοιχείο β) του κανονισμού.
            
         
               (9)
            
            
               Η προτεινόμενη πρωτοβουλία πολιτών με τίτλο «Stop Extremism» θα πρέπει επομένως να καταχωριστεί. Εντούτοις, δηλώσεις υποστήριξης της εν λόγω προτεινόμενης πρωτοβουλίας πολιτών θα πρέπει να συγκεντρώνονται μόνο στον βαθμό που η εν λόγω πρωτοβουλία αποβλέπει στην υποβολή προτάσεων της Επιτροπής για νομικές πράξεις της Ένωσης με σκοπό την εφαρμογή των Συνθηκών εντός του πεδίου εφαρμογής που αναφέρεται στις αιτιολογικές σκέψεις 3 και 5,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η προτεινόμενη πρωτοβουλία πολιτών με τίτλο «Stop Extremism» καταχωρίζεται.
   2.   Δηλώσεις υποστήριξης της εν λόγω προτεινόμενης πρωτοβουλίας πολιτών μπορούν να συγκεντρώνονται με βάση την αντίληψη ότι η εν λόγω πρωτοβουλία αποβλέπει στην υποβολή προτάσεων της Επιτροπής για νομικές πράξεις της Ένωσης με σκοπό την εφαρμογή των Συνθηκών:
   
               —
            
            
               για την προσέγγιση των νομοθετικών, κανονιστικών και διοικητικών διατάξεων των κρατών μελών που έχουν ως αντικείμενο την εγκαθίδρυση και τη λειτουργία της εσωτερικής αγοράς,
            
         
               —
            
            
               για τη θέσπιση διατάξεων περί προστασίας των εργαζομένων σε περίπτωση καταγγελίας της σύμβασης εργασίας,
            
         
               —
            
            
               για την καταπολέμηση των διακρίσεων.
            
         Άρθρο 2
   Η παρούσα απόφαση αρχίζει να ισχύει στις 12 Ιουνίου 2017.
   Άρθρο 3
   Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Stop Extremism», τους οποίους εκπροσωπούν η κ. Seyran ATEȘ και ο κ. Sebastian REIMER, που ενεργούν ως πρόσωπα επικοινωνίας.
   
      Βρυξέλλες, 7 Ιουνίου 2017.
      
         
            Για την Επιτροπή
         
         Frans TIMMERMANS
         
            Πρώτος Αντιπρόεδρος
         
      
   
   
      (1)  ΕΕ L 65 της 11.3.2011, σ. 1.